b'\n_START_ARTICLE_\nMala bela \xc4\x8daplja\n_START_SECTION_\nPodvrste\n_START_PARAGRAPH_\nPoznamo vsaj dve podvrsti male bele \xc4\x8daplje. Tipska podvrsta E. g. garzetta je raz\xc5\xa1irjena v Evropi, Afriki in Aziji. E. g. nigripes gnezdi v Indoneziji in Avstraliji. Avstralske bele \xc4\x8daplje v\xc4\x8dasih uvr\xc5\xa1\xc4\x8dajo v lo\xc4\x8deno podvrsto E. g. immaculata._NEWLINE_Kot podvrsto male bele \xc4\x8daplje navajajo tudi ve\xc4\x8d drugih belih \xc4\x8dapelj, katerih taksonomija pa je \xc5\xa1e negotova in bi lahko bile samostojne vrste. Zahodna obalna \xc4\x8daplja, Egretta (garzetta) gularis, se pojavlja na obalah Zahodne Afrike. Arabska obalna \xc4\x8daplja, Egretta (garzetta/gularis) schistacea, gnezdi od Rde\xc4\x8dega morja do Indije. Dimorfno \xc4\x8dapljo, Egretta (garzetta/gularis) dimorpha,  najdemo v Vzhodni Afriki, na Madagaskarju, na Komorih in na Aldabra\xc5\xa1kih otokih.\n_START_SECTION_\nOpis\n_START_PARAGRAPH_\nOdrasla mala bela \xc4\x8daplja je dolga od 55-65 cm, krila imajo v razponu 88-106 cm. Tehta od 350 do 550 gramov. Njeno perje je popolnoma belo. Ima dolge \xc4\x8drne noge z rumenimi stopali in vitek \xc4\x8drn kljun.  Med kljunom in o\xc4\x8dmi je zaplata sivozelene ko\xc5\xbee. V obdobju gnezdenja ima odrasla \xc5\xbeival dve dolgi vratni peresi in tanka peresa na hrbtu in prsih. Gola ko\xc5\xbea med kljunom in o\xc4\x8dmi se obarva rde\xc4\x8de alio modro. Mladi\xc4\x8di so podobni odraslim \xc5\xbeivalim, ki ne gnezdijo, imajo pa okornej\xc5\xa1e noge in stopala. Podvrsta nigripes se od podvrste garzetta razlikuje po rumeni ko\xc5\xbei med kljunom in o\xc4\x8dmi ter \xc4\x8drnikastih stopalih._NEWLINE_Male bele \xc4\x8daplje so v glavnem neme, v gnezditvenih kolonijah pa proizvajajo razli\xc4\x8dne kvakajo\xc4\x8de in \xc5\xbeubore\xc4\x8de klice ter, kadar jih kaj prestra\xc5\xa1i, oster alarm.\n_START_SECTION_\nRaz\xc5\xa1irjenost in habitat\n_START_PARAGRAPH_\nPrvotno gnezditveno obmo\xc4\x8dje so bile velika celinska in obalna mokri\xc5\xa1\xc4\x8da v zmerno toplih delih  Evrope, Azije, Afrike in Avstralije._NEWLINE_V toplej\xc5\xa1ih krajih so male bele \xc4\x8daplje ve\xc4\x8dinoma stalnice. Severnej\xc5\xa1e populacije, tudi \xc5\xa1tevilne evropske, pa se pozimi selijo v Afriko in ju\xc5\xbeno Azijo. Po kon\xc4\x8danem gnezdenju lahko zaidejo tudi na sever, kar naj bi bil razlog za veliko raz\xc5\xa1irjenost male bele \xc4\x8daplje._NEWLINE_V Sloveniji se mala bela \xc4\x8daplja pojavlja v Se\xc4\x8doveljskih solinah, \xc4\x8deprav v njih ne gnezdi.'